‘Jou hel begin nou eers’Ariel Castro Castro (53) is lewenslange tronkstraf opgelê sonder die moontlikheid van parool. Hy is ook tot ŉ bykomende 1 000 jaar tronkstraf gevonnis. Die voormalige skoolbusbestuurder het egter aan die hof gesê hy is nie ŉ monster nie en dat hy verslaaf is aan pornografie. Castro het skuldig gepleit op 937 aanklagte insluitend moord met verswarende omstandighede, ontvoering, verkragting en aanranding. Hy is van moord aangekla aangesien hy een van die vroue so hard geslaan het terwyl sy swanger was dat sy ŉ miskraam gehad het. Hy het om verskoning gevra vir sy dade maar volgehou dat die vrouens ingestem het tot die seks. Castro het vroeër ŉ pleitooreenkoms met die staat aangegaan ten einde die doodstraf vry te spring. “Jy het 11 jaar van my lewe weggeneem en ek het dit teruggekry. Ek het elf jaar in die hel spandeer. Jou hel het nou net begin. Ek sal aanbeweeg maar jy sal vir ewig hel toe gestuur word,” het Michelle Knight (32) Donderdag tydens Castro se vonnisoplegging gesê. Sy was die eerste vrou om deur Castro ontvoer te word in 2002. Die ander twee vroue was Amanda Berry en Gina DeJesus. Die drie het op 6 Mei vanjaar uit Castro se huis ontsnap. Berry het Castro se kind gehad in die tyd wat sy in aanhouding was. Knight het vyf miskrame gehad nadat Castro haar uitgehonger en in die maag geslaan het. Een van die vroue is onder andere ook met ‘n stofsuier se koord gewurg toe sy wou ontsnap. Die vroue het tussen 2002 en 2004 verdwyn toe hulle onderskeidelik 14, 16 en 20 jaar oud was.